Broj: 711-I-2219-M-181/23-02-19

Zagreb, 12. listopada 2023.

**ŠTEFICA STAŽNIK**

**zastupnica u Uredu zastupnika Republike**

**Hrvatske pred Europskim sudom za ljudska prava**

**Predmet: mišljenje na zahtjev obveznice Štefice Stažnik,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 09. listopada 2023. pod brojem 711-U-7360-M-181/23-01-4 zaprimilo je zahtjev za mišljenje koje je podnijela obveznica Štefica Stažnik, zastupnica u Uredu zastupnika Republike Hrvatske pred Europskim sudom za ljudska prava.

U podnesenom zahtjevu obveznica postavlja upit može li kao short term expert sudjelovati u međunarodnom projektu kojeg financira Europska unija u Republici Sjevernoj Makedoniji a koji se odnosi na jačanje kapaciteta i učinkovitosti Ustavnog suda Republike Sjeverne Makedonije u kontroli ustavnosti i zakonitosti akata i zaštiti ljudskih prava, a sve u cilju približavanja navedene države članstvu u Europskoj uniji. Nadalje, obveznica navodi kako je predviđeno trajanje projekta između dvije i pol do tri godine, a implementacija projekta bi trebala započeti u studenom 2023.g.. Obveznica ističe kako je njezina uloga stručnjakinje u kratkom razdoblju ( najviše 60 dana u 2,5-3 godine) bila sudjelovati u pripremi prijedloga zakonodavnog okvira za zaštitu ljudskih prava, izradi priručnika, pripremi komparativne analize o načinima individualne zaštite ljudskih prava pred makedonskim sudovima, priprema publikacije koja sadržava odabrane odluke Ustavnog suda Republike Sjeverne Makedonije te osmišljavanju obuke za primjenu pravnih standarda Europskog suda za ljudska prava pred makedonskim Ustavnim sudom. Obveznica ističe kako navedeni poslovi ne korespondiraju s poslovima zastupnice Republike Hrvatske pred Europskim sudom za ljudska prava niti bi Ustavni sud ili Republika Sjeverna Makedonija mogli u svezi tog angažmana pokretati bilo kakve postupke pred Europskim sudom za ljudska prava ili hrvatskim sudovima.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 27. sjednici održanoj 12. listopada 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

S obzirom da iz zahtjeva za mišljenje obveznice proizlazi da se radi o međunarodnom projektu financiranom od strane Europske unije, Povjerenstvo ističe kako su ostvareni uvjeti koji obveznici omogućuju da obavlja navedene poslove i bez prethodnog odobrenja Povjerenstva.

Pritom Povjerenstvo napominje kako je obveznica, sukladno članku 17. st. 4. ZSSI-a, dužna prijaviti naknade koje bi joj eventualno bile isplaćene za obavljanje navedenog posla odnosno sudjelovanja u navedenom projektu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Štefici Stažnik, elektroničkom dostavom
2. Objava na internetskoj stranici Povjerenstva
3. Pismohrana